**Ești tot acolo**

*Lucian Cazacu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ești tot acolo, lună!

Ești tot acolo, soare!

Rămas-a neclintit

Al vostru chip pe cer!

Purtați fără cuvinte

Iubirea creatoare

A Celui ce-a zidit

Minunea din eter.

Ești tot neobosită,

Tu, inimă de carne

Și ții viața-n cadență

Pulsând necontenit!

O, ce-ar putea vreodată

În mine să răstoarne

Această evidență

Că El te-a făurit?

Ești tot acolo, cruce,

Cu harul mântuirii,

Vărsând nemeritate

Nădejdi spre viitor!

Mesajul tău răsună

Să spună omenirii

Că toate au fost create

De-al nostru Salvator!